Danske priser på “folkevognen” Leapmotor B10

Elbilen Leapmotor B10 får Danmarkspremiere den 17. november – og den danske importør sætter alle sejl til, for at gøre kineseren til en moderne elektrisk “folkevogn”. Et stort landsdækkende forhandlernetværk er plads og bilen får en startpris på 199.990 kroner, mens topmodellen med længere rækkevidde koster 229.990 kroner.

Dermed lægger Leapmotor sig lige i slipstrømmen af prisstærke konkurrenter som MG4 og BYD Dolphin – men med et træk, som de andre ikke kan matche: Danmarks største kinesiske forhandlernetværk. Hele 44 autoriserede forhandlere står klar landet over, fra Hjørring til Næstved.

Leapmotor B10 er udviklet til det, producenten kalder hverdagselbil med plads til alt. Den har 525 liter bagagerum, rummeligt bagsæde og i topudgaven et 1,82 meter langt panoramaglastag. I kabinen dominerer en 14,6-tommer touchskærm med dansk brugerflade og adgang til både navigation, klimastyring og musiktjenester som Spotify.

Leapmotor B10 kan have 525 liter i bagagerummet.

Begge versioner leverer 218 hestekræfter og baghjulstræk.

B10 Life: 56,2 kWh batteri, 361 km rækkevidde (WLTP) – 199.990 kr.

B10 Design: 67,1 kWh batteri, 434 km rækkevidde (WLTP) – 229.990 kr.

Standardudstyret er generøst: varmepumpe, 360-graders kamera, trådløs opladning, syv airbags og 17 assistentsystemer. Design-udgaven lægger oveni elektrisk bagklap, ratvarme, ventilerede sæder og stemningslys i 64 farver.

Elbil med folkelig mission

Leapmotor B10 markerer det kinesiske mærkes officielle indtog på det danske marked – og ambitionen er klar: at blive danskernes nye elbilvalg.

Bilen byder på både ratvarme og ventilerede sæder.

“Når man introducerer både et nyt bilmærke og en ny teknologi, er det afgørende, at kunderne kan møde os lokalt. Vores netværk skal give tryghed og gøre overgangen til elbil nemmere,” siger Christine Green Viffert, Product Manager hos Wismo Group, der står bag mærket i Danmark.

Leapmotor B10 kan opleves hos alle 44 forhandlere fra 17. november.

Danske priser på “folkevognen” Leapmotor B10