Leapmotor T03 kan blive Danmarks billigste elbil

Elbiler bliver stadig billigere, men nu kan en ny kinesisk model rykke grænsen markant. Nye prisoplysninger fra Sverige peger på, at Leapmotor T03 kan blive den hidtil billigste elbil på markedet – og det åbner for et opsigtsvækkende lavt prisniveau, hvis modellen også lander i Danmark.

Leapmotor har indtil videre kun lanceret Leapmotor B10 herhjemme, men i Sverige er der dukket en komplet prisliste op via offentlige registreringer. Den afslører, at Leapmotor for alvor vil presse priserne i bunden af elbilmarkedet – særligt med den lille T03.

En bybil til elbilens bundpris

Ifølge de svenske oplysninger står Leapmotor T03 til en pris på 217.400 svenske kroner. Omregnet til danske forhold – og afhængigt af afgifter og importstrategi – kan det bringe bilen faretruende tæt på et niveau, hvor ingen andre nye elbiler i Danmark kan følge med.

Et kig indenfor i T03 …

I Sverige skal storebror Leapmotor B10 sælges fra 349.900 svenske kroner. Direkte omregnet ville det betyde en dansk pris på 243.000 kroner, men den model sælges altså for 199.900 herhjemme. Følger Leapmotor samme prisstrategi, kan T03 altså komme et godt stykke under 150.000 kroner. Men det er rent gætteri.

I flere europæiske lande er T03 allerede lanceret til omkring 17.000 euro (127.000 kroner), og det understøtter billedet af en elbil, der er udviklet med ét klart formål: at gøre eldrift så billig som muligt.

Leapmotor T03 er en kompakt bybil på 3,62 meter, udstyret med et batteri på 31,4 kWh. Det rækker til op til 265 kilometer efter WLTP-standarden, mens elmotoren yder 70 kW. Det er ikke en bil, der skal imponere på motorvejen – men den er skræddersyet til bykørsel, pendling og som bil nummer to i husstanden.

Stellantis-effekten kan mærkes

Leapmotor er delvist ejet af Stellantis, og det er svært ikke at se koncernens fingeraftryk i strategien. Med adgang til europæisk distribution, logistik og markedskendskab kan Leapmotor tillade sig at presse priserne hårdt – også i segmenter, hvor europæiske mærker har haft svært ved at levere reelle budget-elbiler.

De svenske priser afslører også, at Leapmotor vil dække flere segmenter. Den mellemstore SUV Leapmotor B10 står som nævnt til en pris omkring 350.000 svenske kroner, mens den større Leapmotor C10 lander over 400.000 kroner afhængigt af drivlinje. Men det er T03, der stjæler opmærksomheden.

Det bliver også interessant at følge Renualt, der har lovet dansk pris på den kommende Renault Twingo E-Tech her i starten af året. En bil, der må og skal være væsentlig billigere end Renault 5, der starter ved 189.990 kroner.

I Belgien, Frankrig, Italien, Holland, Spanien og Tyskland kan Twingoen i øjeblikket forudbestilles gennem en kampagne kaldet R-Pass. Her starter prisen ved 21.090 euro, svarende til cirka 158.000 danske kroner. Det er for den dyreste udgave, Techno, som er den mere veludstyrede variant.

Leapmotor T03 kan blive Danmarks billigste elbil